Dávid nyé ai bɔ́ngɔ́ bóé nâ: “Mod ósə á nɔ̄ŋɔ́ fa bitá dzīé á tīndí ángə̄də́g ! Ńdɔ fɔ́ɔ́ bə́ ngámǎn fə tindǐ nālá Dávid nyé a tindí fɔ̄ɔ̄ fə éńdzié, bod bə́ tōŋó Dávid miǹtɛd mínyi, miǹtɛd míbɛ̄ mí lígí mí kálaga mim̀bəgə. 14Etúga Naval dzyá é kə́ kad Avigáil nâ: “Dávid a tyé bod á ńkōd ńnam a lómó ńtī wāān naa a tám nye maa, ńdɔ a lúm bɔ̄ mvús. 15Bod bə́tē bɔ̂ bə́ ngábɔ̄ bía akyaí ḿbəŋ, bá ndzí kig bía ndə́gələ, byǎ ndzí kig dzáā tɔ mǎn dzóm ziŋ ńtíé ósə bǐ ngátɔbɔ ai bɔ́ á ńkōd ńnam. 16Éyɔŋ ésə bǐ ḿbə̄ kadəgə kə ai biyə́m á mə̄dîga, bə́ yə́mə̄ bía á məvɛl anə́ ḿfim tɔ ai alú tɔ ai amǒs. 17Tóán bəbə, ó yén é dzóm bēn ō nə́ dzǎm bɔ; amú yə̄ nâ abé á yílíbán yǎ fɔ̄ɔ̄ naa lâzu ábə nyɔ́ ńnóm ai á ndá bod dzoe, nyé á nə hḿ zəzə ébēn, bə́ sə́ kig dzǎm kɔ́bɔ ai nyé. 18Etíe etíé, ńdɔ fɔ́ɔ́ Avigáil a ngánɔŋ: bə́ ḿbāŋála miǹtɛd bíbɛ̄, ndə́g wɔ̂n ébɛ̄, miǹyáŋán mí kábad mítán, mim̀bəgə míńyáŋán mí fɛ̄s, bizangada bí wɔ̂n ǹtɛd, mim̀bɔ̌m bibumá bí faige miǹtɛd míbɛ̄, a mǎn bya faŋ ózəle á mvús. 19Nye ai bitúgā bíé nâ: “Kaŋán ósū, mazu ma toŋ mínā.”Hədá təge kad ńnōm é mam má. 20Á bɛ́d á ngābɛ́d ózəle, ábōg ā kələ lúmbū á tín ǹkǒl, ǎ ngatóban ai Dávid bân bod bóé bə́ susu ǹkǒl. 21Dávid a ngákɔ́bɔ̄ á ńnə́m nâ: “Mə ngáwú éděn tūŋ, ákálā é byə́m bísə̄ bí wôge ai é mod nyɔ́ á ńkōd ńnam naa édzí ésə̄ yáwóge ai nyé ézā ndáman, ńdɔ̄ nyé ā kə ma dúgan abé ású ḿbəŋ. 22Zambá á bɔ̄ɔ̄ Dávid ábé dí a báág fə̄ édílī, ngə́ mān dzóm yǎ ā wóge ai nyé ngə́ édzí kig yǎ vyé mə̄nyɔ̄lɔ́g á ḿfim, mə̌ dzōgē dzɔ̄ a kələ kwí ókīdí.”